text: लॉर्ड्स टेस्ट के पहले दिन पाकिस्तान के दो खिलाड़ी असद शफीक और बाबर आजम ऐपल की स्मार्ट वॉच पहनकर खेलने उतरे। यह बात आईसीसी की ऐंटी करप्शन यूनिट के अधिकारियों को खटक गई। दरअसल, स्मार्ट वॉच को फोन से कनेक्ट किया जा सकता है। इस वॉच में मोबाइल की ही तरह बात करने सहित कई हाइटेक सुविधाएं उपलब्ध होती हैं। आईसीसी को डर है कि इससे फिक्सिंग की जा सकती है। पाक टीम के खिलाड़ी पहले भी मैच फिक्सिंग में शामिल हो चुके है। ऐसे में आईसीसी कोई लापरवाही नहीं बरतनी चाहती।